อัตราหลักประกัน Oil Futures
เหลืออีกไม่ถึง 2 สัปดาห์เราก็จะเริ่มซื้อขาย Oil Futures กันแล้วนะครับ ในครั้งนี้ นัดพบอนุพันธ์
7 ต.ค. 2554

เหลืออีกไม่ถึง 2 สัปดาห์เราก็จะเริ่มซื้อขาย Oil Futures กันแล้วนะครับ ในครั้งนี้ นัดพบอนุพันธ์ 
โดย..บริษัท ตลาดอนุพันธ์
ของนำเรื่องเกี่ยวกับอัตรามาร์จินที่กำหนดสำหรับการซื้อขายสินค้านี้มาเล่ารายละเอียดให้ฟังนะครับ
ก่อนอื่นขอทำความเข้าใจก่อนว่า มาร์จินหรือเงินประกันที่ทั้งผู้ซื้อและผู้ขายฟิวเจอร์สต้องวางไว้กับโบรกเกอร์ก่อนการซื้อขายนั้น มีวัตถุประสงค์เพื่อหลักประกันว่าทั้งผู้ซื้อและผู้ขายจะไม่บิดพลิ้วจากการซื้อหรือขายตามราคาที่ตกลงกันเอาไว้ ซึ่งทำให้ฝ่ายที่ได้ประโยชน์มั่นใจว่าจะได้รับเงินแน่นอน โดยอัตรานั้นจะถูกกำหนดโดยสำนักหักบัญชี ซึ่งจะคำนวณมาจากความผันผวนของราคาฟิวเจอร์ส พูดง่ายๆ ยิ่งราคาสินค้ามีการเปลี่ยนแปลงมาก ความผันผวนมาก ก็จะเก็บเงินประกันในอัตราที่สูงขึ้น โดยจะเห็นได้จากกรณีของ Gold Futures ที่ผ่านมาที่มีการปรับมาร์จินกันไปหลายครั้ง เพราะราคามีความเหวี่ยงหรือผันผวนมากขึ้น
อย่างไรก็ตาม ต้องเข้าใจว่าอัตรามาร์จินที่สำนักหักบัญชีกำหนดนั้นเป็นระดับสมาชิกหรือโบรกเกอร์ เวลาที่โบรกเกอร์เรียกมาร์จินจากผู้ลงทุนนั้น จะเป็นอัตราตามที่ชมรมผู้ประกอบธุรกิจสัญญาซื้อขายล่วงหน้า (FI Club) กำหนด โดยอัตราของผู้ลงทุนทั่วไปจะเท่ากับ 1.9 เท่า ของอัตราที่สำนักหักบัญชีกำหนด ส่วนอัตราของผู้ลงทุนสถาบันจะเท่ากับ 1.35 เท่า
สำหรับ Oil Futures ที่จะมีการซื้อขายใน TFEX เร็วๆ นี้ อัตราเงินประกันขั้นต้น (Initial Margin) หรือ IM สำหรับผู้ลงทุนทั่วไปที่ซื้อขาย Oil Futures จะเท่ากับ 2.66 หมื่นบาทต่อสัญญา ส่วนอัตราหลักประกันขั้นต่ำ (Maintenance Margin) หรือ MM จะอยู่ที่ 18,620 บาท ซึ่งหากผู้ลงทุนเกิดขาดทุนแล้วส่งผลให้เงินประกันลดลงไปต่ำกว่าระดับ 18,620 บาทต่อสัญญา โบรกเกอร์ก็จะเรียกให้ผู้ลงทุนนำเงินมาเพิ่มเติมในบัญชีหลักประกันเพื่อให้มีเงินกลับมาอยู่ที่ระดับ 2.66 หมื่นบาทต่อสัญญา (หลักประกันขั้นต้น) อีกครั้ง ซึ่งหากผู้ลงทุนไม่นำเงินมาเพิ่ม โบรกเกอร์ก็จะทำการ Force Sell หรือบังคับปิดสถานะและต้องรับรู้กำไรขาดทุนจริงทันที
สำหรับการซื้อขายแบบ Spread ของผู้ลงทุนทั่วไปนั้น อัตราหลักประกันขั้นต้นอยู่ที่ 6,650 บาทต่อ 1 คู่สัญญา และหลักประกันขั้นต่ำอยู่ที่ 4,655 บาทต่อ 1 คู่สัญญา เนื่องจากการซื้อขายแบบ Spread มีความเสี่ยงน้อยกว่าการซื้อหรือขายสัญญาด้านเดียว จึงทำให้มูลค่าเงินหลักประกันลดลงด้วย เช่น หากผู้ลงทุนซื้อ BRX11 (สัญญา พ.ย. 11) จำนวน 1 สัญญา ใช้เงินประกัน 2.66 หมื่นบาท หากต่อมาขายสัญญา BRZ11 (สัญญา ธ.ค. 11) อีก 1 สัญญา เป็นการเพิ่มเติม เกิดเป็น Spread 1 คู่ ก็จะวางหลักประกันขั้นต้นลดลงมาอยู่ที่ 6,650 บาทต่อ 1 คู่สัญญา แทนที่จะเป็น 18,620 บาทต่อ 1 สัญญา สำหรับแต่ละสัญญา เนื่องจากหากราคา Oil Futures ปรับขึ้นหรือลงในทางใดทางหนึ่งก็จะเกิดกำไรในสัญญาหนึ่งมาชดเชยอีกสัญญาที่เป็นองค์ประกอบของ Spread ที่ถืออยู่ 
อย่างไรก็ตาม อัตราเงินหลักประกันนี้มิได้ตายตัวไปตลอด เนื่องจากเงินหลักประกันมีไว้เพื่อรองรับผลขาดทุนที่อาจจะเกิดขึ้นจากการเปลี่ยนแปลงของราคา ดังนั้นในช่วงที่ราคาน้ำมันดิบผันผวนและทำให้ Oil Futures มีราคาผันผวนไปด้วย อัตราเงินหลักประกันก็จะมีการปรับเปลี่ยนได้ไปตามความเสี่ยงที่เพิ่มขึ้น หรือในทางกลับกัน หากความผันผวนลดลง ความเสี่ยงที่ลดลงด้วยก็จะทำให้อัตราเงินหลักประกันลดลงได้เช่นกัน ซึ่ง TCH จะเป็นผู้คอยตรวจสอบและประกาศอัตราเงินหลักประกันที่เปลี่ยนแปลงไป 
ทั้งนี้ TFEX ได้ประสานงานกับ TCH ในการเผยแพร่อัตราหลักประกันที่มีการกำหนดในปัจจุบัน และการเปลี่ยนแปลงที่เกิดขึ้น โดยผู้ลงทุนสามารถเข้าดูรายละเอียดของอัตราหลักประกันของ Oil Futures และสินค้าอื่นๆ ที่มีซื้อขายในปัจจุบัน ได้ที่ TCH www.thaiclearing. com และ TFEX www.tfex.co.th